Selles pole ju midagi uut, sest äpardunud klaastorni on putitatud valmimisest saadik igal aastal ja mõnel isegi mitut puhku. Ent lõpuks sooviks siiski selgust, kui kaua peame kannatama, et 3588 langenud kangelase mälestust ja Eesti võitu tähistavaks monumendiks oleme saanud selge ehituspraagi, mille esimesed probleemid vajasid kõrvaldamist juba kuu peale avamist? Kas selline ongi meie 100-aastase Eesti nägu – lagunev ja pidevalt remonti vajav?
Kes vastutab?
Kodanikuna on mul õigus küsida, kes selle jama eest vastutab? Linnalegend pajatab, et juba siis, kui isamaalasest kaitseminister Jaak Aaviksoo summutas vaieldava kunstiväärtusega tšehhi klaasist risti püstiajamise nimel nui neljaks kõigi kainelt mõtlevate oponentide hääled, püüdis Tallinna peaarhitekt Endrik Mänd juhtida tähelepanu vigadele rajatise konstruktsioonis ja sobimatutele kinnitusdetailidele.